O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida (O‘zbekiston Respublikasi Prezidentining “Davlat huquqiy siyosatini amalga oshirishda adliya organlari va muassasalari faoliyatini yanada takom

O‘zbekiston Respublikasi Prezidentining “Davlat huquqiy siyosatini amalga oshirishda adliya organlari va muassasalari faoliyatini yanada takomillashtirish chora-tadbirlari to‘g‘risida” 2020-yil 19-maydagi PF-5997-son Farmoniga muvofiq Vazirlar Mahkamasi qaror qiladi: 
 1. O‘zbekiston Respublikasi Hukumatining ilovaga muvofiq ayrim qarorlariga o‘zgartirish va qo‘shimchalar kiritilsin.
 2. O‘zbekiston Respublikasi Adliya vazirligi boshqa manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 3. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari va maslahatchilari zimmasiga yuklansin.
 1. Vazirlar Mahkamasining 1997-yil 9-oktabrdagi 469-son qarori (O‘zbekiston Respublikasi QT, 1997-y., 10-son, 33-modda) bilan tasdiqlangan Vazirliklar, davlat qo‘mitalari va idoralar tomonidan qabul qilingan normativ-huquqiy hujjatlarni huquqiy ekspertizadan va davlat ro‘yxatidan o‘tkazish to‘g‘risidagi nizomda:
 a) 21-band quyidagi tahrirda bayon etilsin:
 “21. Mazkur Nizomga muvofiq quyidagi hujjatlar davlat ro‘yxatidan o‘tkazilmaydi:
 texnik reglamentlar;
 standartlashtirishga doir normativ hujjatlar;
 sanitariya, veterinariya, veterinariya-sanitariya, fitosanitariya normalari va qoidalari;
 shaharsozlik normalari va qoidalari;
 ekologik normalar va qoidalar;
 texnik jihatdan tartibga solish sohasidagi boshqa hujjatlar.
 Ushbu bandning yettinchi xatboshida nazarda tutilgan hujjatlarni texnik jihatdan tartibga solish sohasidagi normativ hujjatlarga tegishli deb topish Adliya vazirligi tomonidan amalga oshiriladi.
 Vazirliklar va idoralar tomonidan qabul qilingan texnik jihatdan tartibga solish sohasidagi normativ hujjatlar Adliya vazirligida majburiy tartibda huquqiy ekspertizadan o‘tkaziladi hamda ijobiy xulosa berilgan taqdirda hisobga olinadi”; 
 b) 5-bandning to‘rtinchi xatboshi quyidagi tahrirda bayon etilsin:
 “jismoniy va yuridik shaxslar uchun javobgarlik, qo‘shimcha to‘lov va yig‘imlarni belgilaydigan, ortiqcha ma’muriy va boshqa cheklashlarni nazarda tutadigan, ular uchun asoslanmagan xarajatlar yuzaga kelishiga olib keladigan, ruxsat berish xususiyatiga ega bo‘lgan huquqiy normalar kiritilishi taqiqlanadi”; 
 v) 6-bandning ikkinchi xatboshidagi “xat, telefonogramma” so‘zlari “texnik jihatdan tartibga solish sohasidagi normativ hujjatlar, xatlar, telefonogrammalar” so‘zlari bilan almashtirilsin;
 g) 9-bandning beshinchi xatboshi quyidagi tahrirda bayon etilsin:
 “vazirlik yoki idora rahbarining yoxud uning vazifalarini bajaruvchi shaxsning lavozimi, elektron raqamli imzosi, ismining bosh harfi va familiyasi”; 
 d) 15-bandda:
 ikkinchi xatboshi quyidagi tahrirda bayon etilsin:
 “Me’yoriy hujjatni davlat ro‘yxatidan o‘tkazish unga adliya vaziri tomonidan tasdiqlanadigan xulosa asosida unikal raqam bergan holda davlat reyestriga kiritish orqali amalga oshiriladi”;
 to‘rtinchi xatboshidan “shuningdek tadbirkorlik subyektlari javobgarligining yangi choralarini belgilovchi” so‘zlari chiqarib tashlansin;
 e) 17-band quyidagi tahrirda bayon etilsin:
 “17. Vazirliklar va idoralar davlat ro‘yxatidan o‘tkazilgan normativ-huquqiy hujjatni O‘zbekiston Respublikasi Qonun hujjatlari ma’lumotlari milliy bazasidan elektron ko‘rinishda yuklab olishlari mumkin”.
 2. Vazirlar Mahkamasining 2019-yil 22-martdagi 242-son qarori bilan tasdiqlangan O‘zbekiston Respublikasi Vazirlar Mahkamasining Reglamentida:
 a) 26-bandga quyidagi mazmundagi uchinchi xatboshi qo‘shilsin:
 “Xo‘jalik boshqaruvi organlari vakolatiga kiruvchi masalalar va korporativ munosabatlarni qonunosti hujjatlarini qabul qilish yoki ma’muriy usullar orqali tartibga solish taqiqlanadi”; 
 b) quyidagi mazmundagi 291-band qo‘shilsin:
 “291. Vazirlar Mahkamasi hujjatlarining loyihalariga jismoniy va yuridik shaxslar uchun javobgarlik belgilovchi huquqiy normalar kiritilishi taqiqlanadi”; 
 v) 85-bandga quyidagi mazmundagi ikkinchi xatboshi qo‘shilsin:
 “Yangi qonun loyihasini ishlab chiqishda uni amalga oshirishga qaratilgan havolaki normalar yangi qonun bilan birga yoki qonunda belgilangan muddatda ishlab chiqiladi”.